
PËR DISA SHTESA DHE NDRYSHIME NË LIGJIN NR. 33/2021,
 “PËR GARDËN E REPUBLIKËS SË SHQIPËRISË”, I NDRYSHUAR

[bookmark: _GoBack]Në mbështetje të neneve 78, 81, pika 2, dhe 83, pika 1, të Kushtetutës, me propozimin e një deputeti,

KUVENDI
I REPUBLIKËS SË SHQIPËRISË,

VENDOSI:

Në ligjin nr. 33/2021, “Për Gardën e Republikës së Shqipërisë”, i ndryshuar, bëhen shtesat dhe ndryshimet e mëposhtme:

Neni 1

Në nenin 6, pika 1, pas fjalës “drejtorie” shtohet fjala “njësie”.

Neni 2

Në nenin 17 bëhen shtesat dhe ndryshimet, si më poshtë:
1. Pika 1 ndryshohet si më poshtë:
“1. Drejtori i përgjithshëm i Gardës së Republikës emërohet nga Kryeministri me propozim të ministrit dhe i jepet grada “Drejtues madhor”. Ai përzgjidhet nga radhët e punonjësve të Gardës që mbajnë gradën “Drejtues i Parë/Drejtues i Lartë.”.
2. Fjalia e parë, e pikës 2 ndryshohet si më poshtë: 
“2. Drejtori i përgjithshëm duhet të përmbushë këto kritere:”.
3. Shkronjat “d” dhe “dh”, të pikës 2 shfuqizohen.
4. Shkronja “e” ndryshohet si më poshtë:
“e) të mos jetë larguar nga puna më parë për shkaqe disiplinore dhe të mos ketë masa për shkelje të rënda disiplinore brenda 3 vjetëve të fundit;”.

Neni 3

Në nenin 19 bëhen ndryshimet si më poshtë:
1. Titulli i nenit ndryshohet duke hequr togfjalëshin “dhe drejtorët e drejtorive”.
2. Pika 3 ndryshohet si më poshtë:
“3. Zëvendësdrejtori emërohet nga ministri, me propozim të drejtorit të përgjithshëm të Gardës. Ai zgjidhet nga punonjësit e Gardës që mbajnë gradën “Drejtues i parë”. Në momentin e emërimit zëvendësdrejtori merr gradën “Drejtues i Lartë”.”.
3. Në pikën 4, pas fjalës “drejtorit” shtohet fjala “të përgjithshëm”.
4. Pikat 5 dhe 6 shfuqizohen.
5. Pas pikës 4 shtohet pika 4/1 me këtë përmbajtje:
“4/1. Zëvendësdrejtori i përgjithshëm rimerr gradën “Drejtues i Parë” kur transferohet në një funksion tjetër.”. 
Neni 4
Pika 3 e nenit 21 shfuqizohet.

Neni 5
Neni 23 ndryshohet si më poshtë:

“Neni 23
Pranimi i punonjësve nga fushat e tjera të sigurisë

1. Për plotësimin e nevojave të identifikuara për rekrutimin e punonjësve me gradën “Inspektor” deri “Komisar” mund të pranohen në Gardën e Republikës edhe punonjës nga fushat e tjera të sigurisë, që plotësojnë kriteret e pikës 1, të nenit 21 të këtij ligji dhe janë deri në moshën 40 vjeç.
2. Pranimi realizohet mbi baza konkurrimi, procedurat e të cilit përcaktohen në Rregulloren e Gardës. 
3. Kalimi nga këto struktura në Gardën e Republikës realizohet duke ruajtur dhe njohur vjetërsinë e shërbimit.
4. Procedurat, rregullat dhe mënyra e ekuivalentimit të gradave për punonjësit nga fushat e tjera të sigurisë me ato të Gardës së Republikës miratohen me vendim të Këshillit të Ministrave.”.

Neni 6

Në nenin 28, pika 2 ndryshohet si më poshtë:
“2. Kohëzgjatja e transferimit zgjat si rregull deri në 6 muaj, por jo më shumë se 1 (një) vit.”.

Neni 7

Në nenin 29 bëhen shtesat dhe ndryshimet e mëposhtme:
1. Shkronja “b”, e pikës 1, ndryshon si më poshtë: 
 “b) merret njoftim nga organet ligjzbatuese që ka kryer veprime që cenojnë dinjitetin ose integritetin e institucionit, të përcaktuara në rregulloren e Gardës së Republikës.”.
2. Pas shkronjës “b”, të pikës 1, shtohet shkronja “c” me këtë përmbajtje:
“c) ka filluar hetimi për shkelje të rënda disiplinore nga struktura përgjegjëse në Gardën e Republikës.”.
3. Pika 2 ndryshohet si më poshtë:
“2. Pezullimi nga detyra për shkaqet e përcaktuara në pikën 1 të këtij neni zgjat për aq kohë sa proceset të marrin formë të prerë.”.

Neni 8

Neni 30 ndryshohet si më poshtë: 

“Neni 30
Ndërprerja e marrëdhënieve të punës dhe rikthimi

1. Punonjësi i Gardës ndërpret marrëdhëniet e punës kur lirohet ose përjashtohet nga strukturat e Gardës.
2. Punonjësi lirohet, kur:
a) mbush moshën për pension pleqërie;
b) deklarohet i paaftë për punë nga organi kompetent mjekësor;
c) i miratohet kërkesa për lirim;
ç) lë shtetësinë shqiptare;
d) i hiqet ose i kufizohet zotësia për të vepruar me vendim gjykate;
dh) bëhen shkurtime në funksionet organike dhe në numrin e përgjithshëm të punonjësve;
e) ka vlerësime të performancës në punë dhe të rezultateve të testimeve të nivelit nën mesatar për 2 (dy) herë rresht.
3. Punonjësi përjashtohet, kur: 
a) dënohet me vendim gjyqësor të formës së prerë për kryerjen e një vepre penale;
b) shkel betimin;
c) cenon rëndë integritetin e institucionit;
ç) nuk paraqitet në detyrë pa shkaqe të justifikuara për më shumë se 7 (shtatë) ditë pune;
d) ka konsumuar të gjitha masat disiplinore të parashikuara.
4. Një punonjësi të liruar sipas shkronjave “c” dhe “dh”, të pikës 2 të këtij neni i lind e drejta të konkurrojë për t’u rikthyer në strukturat e Gardës kur krijohen vende të lira.
5. Rregullat dhe procedurat e ndërprerjes së marrëdhënieve të punës dhe rikthimit përcaktohen në rregulloren e Gardës.”.

Neni 9

Në nenin 37 bëhen ndryshimet e mëposhtme:
1. Në pikën 1, shkronjat “c”, “ç” dhe “dh”, ndryshojnë si më poshtë: 
“c) nga “nënkomisar” në “komisar”	      5 vjet;
 ç) nga “komisar” në “kryekomisar” 		5 vjet;
dh) nga “drejtues” në “drejtues i parë”	5 vjet.”.
2. Pas pikës 1, shtohet pika 1/1 me këtë përmbajtje:
“1/1. Kur lind nevoja për plotësimin e vendeve vakante, hapet konkurrimi për gradën “nënkomisar” nga punonjësit e Gardës të nivelit bazë, që kanë vjetërsi shërbimi mbi 5 (pesë) vjet dhe që kanë përfunduar ciklin e parë të studimeve të arsimit të lartë, duke zbatuar të njëjtat rregulla dhe procedura konkurrimi si për fitimin e gradave të tjera.”.

Neni 10

Në nenin 38, pika 1, pas shkronjës “b” shtohet shkronja “b/1” me këtë përmbajtje:
“b/1) për gradën nënkomisar të ketë përfunduar kursin e trajnimit për nënkomisar;”.

Neni 11

Neni 39 ndryshon si më poshtë:

“Neni 39
Dhënia dhe fitimi i gradës

1. Gradat nga “inspektor i dytë” deri “drejtues i parë” fitohen nëpërmjet konkurrimit për gradë.
2. Gradat “drejtues i lartë” dhe “drejtues madhor” jepen për shkak të funksionit.
3. Grada “inspektor” jepet pas përfundimit të shkollimit bazë.
4. Grada “nënkomisar” jepet pas përfundimit të ciklit të parë të studimeve të arsimit të lartë në institucionin arsimor të Policisë së Shtetit/ministrisë përgjegjëse për rendin dhe sigurinë, ose në institucione të tjera të arsimit të lartë të njësuara me të, brenda e jashtë vendit.
5. Komisionet e gradimeve ngrihen me urdhër të drejtorit të përgjithshëm të Gardës së Republikës.
6. Rregullat dhe procedurat e zhvillimit të procesit të konkurrimit për gradë përcaktohen në rregulloren e Gardës së Republikës.”.

Neni 12

Në nenin 40, pika 1, fjala “komisar” zëvendësohet me fjalën “nënkomisar”.

Neni 13

Në nenin 41 bëhen këto ndryshime dhe shtesa:
1. Pika 1 ndryshon si më poshtë:
“1. Për fitimin e gradës “nënkomisar” deri “kryekomisar” kandidati vlerësohet në testimin fizik e profesional dhe intervistën me gojë.”.
2. Pika 2 ndryshon si më poshtë:
“2. Për fitimin e gradës “drejtues” dhe “drejtues i parë” kandidati vlerësohet në testimin profesional, me ushtrime vlerësuese dhe intervista me gojë.”.
3. Pas pikës 2, shtohen pikat 2/1 dhe 2/2 me këtë përmbajtje:
“2/1. Për fitimin e gradës “inspektor i dytë” kandidati vlerësohet në testimin fizik e profesional. 
2/2. Për fitimin e gradës “inspektor i parë” kandidati vlerësohet në testimin profesional.”.

Neni 14

Ngarkohet Këshilli i Ministrave që brenda 3 muajve nga hyrja në fuqi e këtij ligji të nxjerrë aktin nënligjor në zbatim të nenit 23, pika 4, të këtij ligji.

Neni 15
Hyrja në fuqi

Ky ligj hyn në fuqi 15 ditë pas botimit në Fletoren Zyrtare.

Miratuar në datën 23.4.2026.

Shpallur me dekretin nr. 316, datë 15.5.2026, të Presidentit të Republikës së Shqipërisë, Bajram Begaj

